General-colonelul Vladimir Zarudniţki, şeful Academiei Militare a Statului Major general al armatei ruse, a avertizat că actualul conflict din Ucraina ar putea escalada într-un război pe scară largă în Europa şi a declarat că probabilitatea ca forţele Moscovei să se implice într-un nou conflict cresc semnificativ, transmite joi Reuters.
General-colonelul rus a făcut aceste declaraţii într-un articol pentru "Gândirea militară", o publicaţie a Ministerului Apărării rus, a relatat joi agenţia de presă rusă RIA, potrivit Reuters.
"Posibilitatea unei escaladări a conflictului din Ucraina - de la extinderea participanţilor la "forţele proxy" folosite pentru confruntarea militară cu Rusia până la un război pe scară largă în Europa - nu poate fi exclusă", a afirmat militarul rus, citat de RIA. "Sursa principală a ameninţărilor militare la adresa statului nostru este politica anti-rusă a Statelor Unite şi a aliaţilor săi, care duc un nou tip de război hibrid pentru a slăbi Rusia în orice mod posibil, a-i limita suveranitatea şi a-i distruge integritatea teritorială", a susţinut înaltul ofiţer rus. "Probabilitatea ca statul nostru să fie atras intenţionat în noi conflicte militare este în creştere semnificativă", a adăugat el.
Războiul din Ucraina a provocat cea mai profundă criză în relaţiile Rusiei cu Occidentul de la criza rachetelor din Cuba din 1962, iar preşedintele rus Vladimir Putin a avertizat că Occidentul riscă să provoace un război nuclear dacă trimite trupe să lupte în Ucraina, aminteşte Reuters.
Comentariile general-colonelului Vladimir Zarudniţki intervin într-un moment în care Occidentul se străduieşte să ajute Ucraina cu mai multe arme şi finanţare după contraofensiva eşuată a Kievului din vara trecută şi după ce forţele ruse au recăpătat iniţiativa pe câmpul de luptă.
Militarul rus a pledat pentru o serie de schimbări în modul în care Rusia îşi organizează armata şi securitatea, a adăugat RIA, inclusiv punerea unui accent mai mare pe nevoia de a se baza pe ceea ce el a numit ţări prietene pentru a asigura securitatea Rusiei şi consolidarea întregii societăţi ruse în jurul nevoilor sale de apărare.